Solidariteit se #ProPUK-veldtogSolidariteit begin Woensdag met ŉ #propuk-veldtog waar mense hul steun aan die dispuut teen Beeld kan gee. Flip Buys, uitvoerende hoof van Solidariteit, het Woensdag ŉ ope brief aan Tim du Plessis, hoof van Afrikaanse Koerante by Media 24 gerig, weens ‘n vertrouensbreuk wat ontstaan het oor die manier waarop die koerant beriggewing oor studenteaktiwiteit by die Puk hanteer het. Buys verklaar ŉ dispuut met Beeld en versoek Afrikaanssprekendes om nie meer dié koerant te koop totdat die dispuut opgelos is nie. Klik hier om meer te lees. “Hierdie veldtog het ten doel om namens verskeie Afrikaner-organisasies, oud-Pukke, Pukke en Puk-ondersteuners ŉ dispuut met Beeld te verklaar as gevolg van die vertrouensbreuk tussen die koerant en ŉ groot wesenlike deel van sy lesers, gegrond op die wanvoorstelling van praktyke op die PUK-kampus,” het Buys gesê. Klik hier om Buys se volledige brief te lees. Die publiek kan die inhoud van die brief ondersteun deur die brief op die webwerf, www.propuk.co.za, te onderteken en om nie meer Beeld te koop totdat die dispuut opgelos is nie. Daar word baie kritiek uitgespreek op sosiale deur mense wat reken Solidariteit maak ŉ fout om te vra dat Afrikaanssprekendes die koerant moet boikot. Max du Preez, outeur en rubriekskrywer, het die Solidariteit-dispuut op Twitter vergelyk met die ANC se optrede teen City Press. Du Plessis het in reaksie op Buys se brief gesê dit is jammer dat Solidariteit dit nodig gevind het om tot dié stap oor te gaan. “Ek wonder tog of dit nie ŉ wedersydse verharding gaan afgee nie,” het hy gesê. “ŉ Indringende gesprek met Adriaan [Basson, redakteur van Beeld] en sy span sou dalk ŉ gunstiger uitkoms kon verseker.” Klik hier om meer te lees. Daar is ook talle mense wat reeds aangedui het hulle koop lankal nie meer die koerant nie.